اسکی تورکجه‌نین دیل بیلگی‌سینی یازمیش اولان آننه‌ماری فوْن قاباین، اویغور متنلرینی "y" و "n" آغیزی اولماق اوزره ایکی آنا آغیز قروپونا آییرار. گؤک‌تورکجه‌ده‌کی "ń"سسینی "n"-ه چئویرن متنلر "n" آغیزینی، "y"ه چئویرن متنلر "y" آغیزینی مئیدانا گتیررلر. اسکی اویغور تورکجه‌سی دؤنمی، یازی دیلی اولاراق گؤک‌تورکجه‌نی دایانان، اونون داوامی اولان بیر دؤنمدیر. باشقا بیر دئییشله گؤک‌تورکجه ایله اویغورجا عئینی یازی دیلی‌نین ایکی قولودور. اسکی اویغور تورکجه‌سینده گؤرولن آز سایی‌داکی سس و فورما فرقلیلیکلریندن بیر قیسیمی آغیز فرقیندن، بیر قیسیمی ده زامان فرقیندن قایناقلانماقدادیر. گؤک‌تورکجه و اویغورجا آراسینداکی اصل اؤنملی فرق، سؤز وارلیغیندا اورتایا چیخار. گؤک‌تورکجه‌نین سؤز وارلیغیندا تورکجه منشالی سؤزلر حاکیمدیر؛ چینجه و یا سوغدجادان گیرمیش اولان آلینما سؤزلر چوخ آزدیر. گؤک‌تورک متنلرینده چؤل یاشاییشی، دؤیوشچولوک و دؤولت نیظامی‌یلا علاقه دار سؤزلر آغیرلیقدادیر. اویغور متنلرینده ایسه مانیزم و بورخانچیلیقلا علاقه‌دار سؤزلر حاکیمدیر. بونلار دا سانسکریتجه، چینجه و سوغدجادان آلینمیشدیر. چوخ واخت دا آنلاییشلارا تورکجه قارشیلیقلار تاپیلمیشدیر. تمل سؤز وارلیغی ایسه هر ایکی دؤنم متنلرینده عئینیدیر.